IVL บวกเกือบ 3% โบรกฯเล็งกำไรจะกลับเข้าสู่ Cycle ขาขึ้นรอบใหม่ในช่วง 3 ปีนี้
IVL บวกเกือบ 3% โบรกฯเล็งกำไรจะกลับเข้าสู่ Cycle ขาขึ้นรอบใหม่ในช่วง 3 ปีนี้
3 ก.พ. 2560

ผู้สื่อข่าวรายงานว่า บริษัท อินโดรามา เวนเจอร์ส จำกัด (มหาชน)หรือ IVL ณ เวลา 11.51 น.อยู่ที่ระดับ 35.25 บาท บวก 1 บาท หรือ 2.92% ด้วยมูลค่าซื้อขาย 396.68 ล้านบาท

บล.โนมูระ พัฒนสิน ระบุในบทวิเคราะห์ฯ แนะ”ซื้อเก็งกำไร”หุ้น บมจ.อินโดรามา เวนเจอร์ส (IVL) คาดกำไรจากธุรกิจหลัก (Core-earnings) ในไตรมาส 4/59 ทรงตัวในระดับสูง จากปริมาณการผลิต และส่วนต่าง (Spread) ผลิตภัณฑ์ PET ที่คาดว่าจะทรงตัว หนุนกำไรทั้งปี 59 เพิ่มกว่าเท่าตัว และคาดเติบโตต่อเนื่องปี 60 จากปริมาณ และ Spread ที่เพิ่มขึ้นตามสัดส่วนกำลังการผลิตที่เพิ่มในภูมิภาคอเมริกาเหนือ และยุโรป ซึ่งมีมาร์จิ้นสูงกว่าในเอเชีย และมี Upside risk จากนโยบายลดภาษีของนายโดนัลด์ ทรัมป์ ประธานาธิบดีสหรัฐ  ซึ่งคิดเป็นราว 20% ของกำลังการผลิตรวม
ด้าน Valuation กำไรจะกลับสู่ Cycle ขาขึ้นรอบใหม่ในช่วง 3 ปีนี้  โดยราคาหุ้นคิดเป็นระดับ PER ปี 60 ราว 17x ยังต่ำกว่า Cycle ขาขึ้นรอบก่อน (ปี 54) ซึ่งสูงเกิน 20x  
นอกจากนี้ ราคา Cotton ยังคงปรับตัวขึ้น 7.1% นับจากต้นปี 60 มาที่ระดับ 76.91 เซนต์/ปอนด์ หนุนผลประกอบการ IVL โดดเด่นในช่วงถัดไป